《黟歙道中士人献牡丹千叶面有盈尺者为赋此诗》
宋代·李纲

平生爱花被花恼，每见牡丹常绝倒。自从丧乱减风情，两年不识花枝好。

迩来谪堕烟雨中，行色日与春光浓。今夕何夕见粲者，颇类寿安千叶红。

岂知黟歙深山里，乃有此花端若此。不论玉板与鹤鸰，可亚姚黄并魏紫。

嫣然见我如感伤，似诉处此非其乡。吾衰多病不解饮，对尔叹息空持觞。

人言老境花如梦，献此慇勤情已重。蜡封瓶贮可多时，惆怅洛阳今不贡。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。